—Qamkunaqa amayá hukmanyaychikchu.
Diospiyá confiakuychik,
confiakuychiktaqyá ñoqapipas.
Taytapa kasqanpiqa achkam kachkan lugarkuna yachakunapaq,
mana chayna kaptinqa manam rimariyllapas-rimariymanchu.
Chaynaqa risaqmi qamkunapaq lugar allichamuq.
Allicharamuspaymi kutimusaq qamkuna pusanaypaq chaynapi maymi kasqaypi qamkunapas kanaykichikpaq.
Qamkunaqa yachankichikmi mayman risqaytapas,
reqsinkichiktaqmi ñantapas.
Tomasmi nirqa:
—Señorlláy,
manam yachanikuchu mayman risqaykitapas chaynaqa ¿imaynataq reqsisaqku ñantaqa?
—nispa.
Jesusñataqmi nirqa:
—Ñoqam kani ñan,
cheqap kaqpas chaynataq kawsay qokuqpas.
Taytaymanqa manam pipas chayanmanchu mana ñoqawanqa.
Reqsiwaspaykichikqa Taytaytapas reqsinkichikmá,
kunanmi reqsiykunkichik hinaspa rikuykunkichik —nispa.
Felipeñataqmi nirqa:
—Señorlláy,
Taytatayá qawaykachiwayku,
hinaptinqa chayllapaqñam kaniku.
Jesusñataqmi nirqa:
—Felipe,
unayñam qamkunawanqa kachkani.
¿Manaraqchu reqsiwanki?
Ñoqata rikuqniyqa Taytatapas rikuykunñam.
¿Imanasqamá niwanki “Taytata rikuykachiwayku” nispaqa?
¿Manachu creenki Taytaywanqa huklla kasqayta?
Imatapas nikichikqa manam kikillaymantachu,
ñoqawan kaq Taytam kikinpa ruranantaqa ruran.
Creeychikyá,
ñoqaqa kani hukllam Taytawanqa,
mana chayqa rurasqayraykuyá creeychik.
Cheqaptapunim nikichik,
ñoqapi iñiqqa ruranqam ñoqapa rurasqaykunata,
payqa ñoqapa rurasqaymantapas mastaraqmi ruranqa,
chaynataqa ruranqa Taytamanña risqayraykum.
Imatapas sutiypi mañakuptikichikqa rurasaqmi chaynapi Taytata Churin alabanaypaq.
Imatapas sutiypi mañakuptikichikqa rurasaqmi.